Lumu, Wambwa yali ayiikuula amagumba mu ttaka, ng’agenda agwa ku bbona lya zzaabu. Bukya luba nga lwa mmindi Wambwa yali talabanga ku bbona lya zzaabu lifaanana liti! Munnange essanyu Wambwa lye yafuna ku luno lyasukka era yenna n’ajaganya ng’akimezezza okw’enjala musajja wattu essanyu lyamwerabiza n’okukomba ku mmere. Anti yatuulanga awo n’atunuulira zzaabu ono obudde ne buziba ne bukya mu kwegomba okwekitalo. Era bw’atyo yasiibanga mu birooto anti ng’aloota aguze enkumuuliitu y’ebintu okuva mu zzaabu ono. Naye lwali lumu ng’ensega egenda egwira ddala ku ttaka Wambwa ono we yali atudde. Era ensega eno kwe kubuuza Wambwa ono nti “Owaaye ate olubadde, lwaki tokyalya?” Ko Wambwa nti, “Nviiraako ddala, nze gw’olaba wano ndi ku ddimu ssemalimu ery’okukuuma ebbona lya zzaabu ono. Era siyinza kudda mu bya kulya si kulwa ng’omuntu ava eri n’annyagako zzaabu wange.” Bambi ensega n’etegeeza Wambwa nga bw’ayinza okufiira awo enjala bw’olekayo okulya. Era n’emugamba nti, “Onoofunamu ki oluvannyuma lw’okufa enjala?” Munnange Wambwa teyawuliriza nsega kye yamugamba era nga yeeyongera mu maaso kukuuma butiribiri bbona lya zzaabu we ng’obwedda. Kyokka eby’embi mu nnaku ntono ezaddirira bambi Wambwa yafa enjala. Era bw’atyo ensega bye yagamba Wambwa ono byali bituufu. Obuluvu bwa Wambwa bwe bwamuviirako okukkirira e Kaganga. Anti yagenda n’ayagala eby’obugagga n’assukkuluma ne kimuviirako n’okwerabira nti okubeera omulamu yali talina kulekayo kulya. Eky’okuyiga ekiri mu mboozi eno kiri nti, kikulu nnyo okusooka okulwanirira ky’olina kireme kukuvaako osobole okutuuka ku ky’oba oluubirira. So bw’omala galuvaabanira bintu obeera ojja kumaliriza nga Wambwa ono.